Document ID: 32014D0388

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Ιουνίου 2014
σχετικά με την κατάρτιση του καταλόγου των περιφερειών και των περιοχών που είναι επιλέξιμες για χρηματοδότηση από το Ευρωπαϊκό Ταμείο Περιφερειακής Ανάπτυξης στο πλαίσιο των διασυνοριακών και διακρατικών συνιστωσών του στόχου της ευρωπαϊκής εδαφικής συνεργασίας για την περίοδο 2014 έως 2020
[κοινοποιηθείσα υπό τον αριθμό C(2014) 3898]
(2014/388/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1299/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τις ειδικές διατάξεις για τη στήριξη από το Ευρωπαϊκό Ταμείο Περιφερειακής Ανάπτυξης του στόχου της Ευρωπαϊκής εδαφικής συνεργασίας (1), και ιδίως το άρθρο 3 παράγραφος 1 δεύτερο εδάφιο και το άρθρο 3 παράγραφος 3 πρώτο εδάφιο,
Ύστερα από διαβούλευση με την επιτροπή συντονισμού για τα Ευρωπαϊκά Διαρθρωτικά και Επενδυτικά Ταμεία, η οποία συστάθηκε δυνάμει του άρθρου 150 παράγραφος 1 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (2),
Εκτιμώντας τα ακόλουθα:
(1)
Το Ευρωπαϊκό Ταμείο Περιφερειακής Ανάπτυξης (ΕΤΠΑ) υποστηρίζει τον «στόχο της ευρωπαϊκής εδαφικής συνεργασίας» σε ορισμένες περιφέρειες που αντιστοιχούν στο επίπεδο 3 της κοινής ονοματολογίας των εδαφικών στατιστικών μονάδων (στο εξής αναφερόμενες ως «NUTS επίπεδο 3») για διασυνοριακή συνεργασία, σε όλες τις περιφέρειες που αντιστοιχούν στο επίπεδο 2 της κοινής ονοματολογίας των εδαφικών στατιστικών μονάδων (στο εξής αναφερόμενες ως «NUTS επίπεδο 2») για διακρατική συνεργασία, που θεσπίστηκε με τον κανονισμό (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου (3) όπως τροποποιήθηκε με τον κανονισμό (ΕΕ) αριθ. 31/2011 της Επιτροπής (4). Συνεπώς, είναι απαραίτητο να καταρτιστούν οι εν λόγω κατάλογοι επιλέξιμων περιφερειών.
(2)
Σύμφωνα με το άρθρο 3 παράγραφος 1 τρίτο εδάφιο του κανονισμού (ΕΕ) αριθ. 1299/2013, ο κατάλογος επιλέξιμων περιφερειών για διασυνοριακή συνεργασία πρέπει επίσης να διευκρινίζει τις περιφέρειες επιπέδου NUTS 3 της Ένωσης που λαμβάνονται υπόψη στην επιχορήγηση του ΕΤΠΑ για διασυνοριακή συνεργασία σε όλα τα εσωτερικά σύνορα, καθώς και τις περιφέρειες των εξωτερικών συνόρων που καλύπτονται από τα εξωτερικά χρηματοδοτικά μέσα της Ένωσης, όπως το Ευρωπαϊκό Μέσο Γειτονίας (ΕΜΓ) εντός του πεδίου εφαρμογής του κανονισμού (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου (5) και τον μηχανισμό προενταξιακής βοήθειας (ΜΠΒ II) εντός του πεδίου εφαρμογής του κανονισμού (ΕΕ) αριθ. 231/2014 του Ευρωπαϊκού Κοινοβουλίου και του Συμβουλίου (6).
(3)
Σύμφωνα με το άρθρο 3 παράγραφος 1 πέμπτο εδάφιο του κανονισμού (ΕΕ) αριθ. 1299/2013, μετά από αίτηση του οικείου κράτους μέλους ή των οικείων κρατών μελών, αυτός ο κατάλογος μπορεί επίσης να καλύπτει τις περιφέρειες NUTS επιπέδου 3 στις εξόχως απόκεντρες περιοχές κατά μήκος θαλάσσιων συνόρων που απέχουν περισσότερο από 150 χιλιόμετρα ως διασυνοριακές περιοχές.
(4)
Σύμφωνα με το άρθρο 3 παράγραφος 6 του κανονισμού (ΕΕ) αριθ. 1299/2013, η απόφαση της Επιτροπής που καθορίζει τους καταλόγους των διασυνοριακών και των διακρατικών περιοχών πρέπει επίσης να αναφέρει, για λόγους πληροφόρησης, τις περιοχές τρίτων χωρών ή τα εδαφών που αναφέρονται στις παραγράφους 2 και 4 του άρθρο 3 του εν λόγω κανονισμού.
(5)
Ως εκ τούτου, είναι απαραίτητο να καταρτιστούν οι κατάλογοι των διασυνοριακών και διακρατικών περιοχών που είναι επιλέξιμες για χρηματοδότηση από το ΕΤΠΑ, κατανεμημένων κατά πρόγραμμα συνεργασίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο κατάλογος των περιφερειών και περιοχών που είναι επιλέξιμες για χρηματοδότηση από το Ευρωπαϊκό Ταμείο Περιφερειακής Ανάπτυξης (ΕΤΠΑ) στο πλαίσιο της διασυνοριακής συνιστώσας του στόχου της ευρωπαϊκής εδαφικής συνεργασίας, παρατίθεται στο παράρτημα I.
Άρθρο 2
Οι περιφέρειες του επιπέδου NUTS 3 της Ένωσης οι οποίες έχουν ληφθεί υπόψη για την επιχορήγηση από το ΕΤΠΑ για τη διασυνοριακή συνεργασία, αλλά δεν είναι τμήμα της διασυνοριακής περιοχής που αναφέρεται στο παράρτημα I, και οι οποίες καλύπτονται από τα εξωτερικά χρηματοδοτικά μέσα της Ένωσης, όπως το Ευρωπαϊκό Μέσο Γειτονίας (ΕΜΓ) εντός του πεδίου εφαρμογής του κανονισμού (ΕΕ) αριθ. 232/2014 και τον μηχανισμό προενταξιακής βοήθειας (ΜΠΒ II) εντός του πεδίου εφαρμογής του κανονισμού (ΕΕ) αριθ. 231/2014, παρατίθενται στο παράρτημα II.
Άρθρο 3
Οι περιφέρειες και οι περιοχές που είναι επιλέξιμες για χρηματοδότηση από το Ευρωπαϊκό Ταμείο Περιφερειακής Ανάπτυξης (ΕΤΠΑ) στο πλαίσιο της διακρατικής συνιστώσας του στόχου της ευρωπαϊκής εδαφικής συνεργασίας, παρατίθενται στο παράρτημα III.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 16 Ιουνίου 2014.

Labels: 2
15
19
5